**ΠΑΡΑΤΗΡΗΤΗΡΙΟ ΘΕΜΑΤΩΝ ΑΝΑΠΗΡΙΑΣ ΤΗΣ Ε.Σ.Α.μεΑ.**

**Αθήνα:** 07.10.2025
**Αρ. Πρωτ.:** 1304

**ΔΕΛΤΙΟ ΤΥΠΟΥ**
Μεγάλη πανελλαδική έρευνα «Τακτικό Βαρόμετρο Δικαιωμάτων των ατόμων με αναπηρία του Παρατηρητηρίου Θεμάτων Αναπηρίας»

Ξεκινά φέτος για πρώτη χρονιά η μεγάλη **πανελλαδική έρευνα «Τακτικό Βαρόμετρο Δικαιωμάτων των Ατόμων με Αναπηρία του** [**Παρατηρητηρίου Θεμάτων Αναπηρίας**](https://paratiritirioanapirias.gr/el)**»**, που έχει σχεδιαστεί ως μια διαχρονική πανελλαδική ποσοτική έρευνα που θα επαναλαμβάνεται κάθε δύο χρόνια, και ανακοινώθηκε στο [11ο Εκλογοαπολογιστικό Συνέδριο της ΕΣΑμεΑ](https://www.esamea.gr/el/article/isxyroteroi-pio-enwmenoi-meta-to-11o-eklogoapologistiko-synedrio).

**Σκοπός** της έρευνας είναι **να αποτυπώνει τις εξελίξεις στα κρίσιμα πεδία δικαιωμάτων** των ατόμων με αναπηρία, χρόνιες ή/και σπάνιες παθήσεις στην Ελλάδα. Tο τακτικό βαρόμετρο Δικαιωμάτων των Ατόμων με Αναπηρία εστιάζει σε θεμελιώδη κοινωνικά και ατομικά δικαιώματα και στα εμπόδια που αντιμετωπίζουν τα άτομα με αναπηρία, χρόνιες ή/και σπάνιες παθήσεις ως προς την ισότιμη συμμετοχή τους στην κοινωνία.

**Για να συμμετέχετε στην έρευνα «Τακτικό Βαρόμετρο Δικαιωμάτων των Ατόμων με Αναπηρία του Παρατηρητηρίου Θεμάτων Αναπηρίας» μεταβείτε στους αντίστοιχους συνδέσμους.**

Το ερωτηματολόγιο διατίθεται σε δύο εκδόσεις εκ των οποίων η μια είναι η βασική έκδοση και η δεύτερη είναι προσβάσιμη σε άτομα με οπτική αναπηρία χρήστες αναγνωστών οθόνης.

**Βασική έκδοση:** [**https://observatoryncdp.limesurvey.net/145654?lang=el**](https://observatoryncdp.limesurvey.net/145654?lang=el)



**Προσβάσιμη έκδοση για άτομα με οπτική αναπηρία - χρήστες αναγνωστών οθόνης:** [**https://observatoryncdp.limesurvey.net/157697?lang=el**](https://observatoryncdp.limesurvey.net/157697?lang=el)

Η έρευνα διεξάγεται με την τεχνική της αυτό-συμπλήρωσης του ερωτηματολογίου στην ηλεκτρονική πλατφόρμα limesurvey που διαχειρίζεται το Παρατηρητήριο Θεμάτων Αναπηρίας.

Απευθύνεται σε άτομα με αναπηρία, χρόνιες ή/και σπάνιες παθήσεις ηλικίας 15 ετών και άνω που διαμένουν στην ελληνική επικράτεια. Οι ερωτήσεις είναι προσωπικές και αφορούν στις συνθήκες διαβίωσης, στις απόψεις και εμπειρίες των ατόμων με αναπηρία, χρόνιες ή/και σπάνιες παθήσεις. Σε περίπτωση που το άτομο με αναπηρία, χρόνια ή/και σπάνια πάθηση, που επιθυμεί να λάβει μέρος, δεν είναι σε θέση να συμπληρώσει μόνος/η του/της το ερωτηματολόγιο, αυτό μπορεί να συμπληρωθεί από αντιπρόσωπο,  όπως γονέα/κηδεμόνα, δικαστικό συμπαραστάτη ή φροντιστή. Σε αυτή την περίπτωση οι αντιπρόσωποι καλούνται να απαντήσουν στα ερωτήματα της έρευνας αυστηρά σκεπτόμενοι  τη συνήθη καθημερινότητα, τις εμπειρίες και την οπτική του ίδιου του ατόμου που εκπροσωπούν, και όχι τις προσωπικές τους απόψεις.

*Η έρευνα έχει σχεδιαστεί και υλοποιείται με σεβασμό στα ανθρώπινα δικαιώματα σύμφωνα με τις αρχές ηθικής και δεοντολογίας της επιστημονικής έρευνας. Το ερωτηματολόγιο είναι ανώνυμο και οποιαδήποτε πληροφορία θα χρησιμοποιηθεί αποκλειστικά για τις ανάγκες της έρευνας. Πρόσβαση στα δεδομένα έχουν μόνο τα εξουσιοδοτημένα επιστημονικά στελέχη του Παρατηρητηρίου Θεμάτων Αναπηρίας με αποκλειστικό σκοπό την παραγωγή επιστημονικής γνώσης, τηρώντας αυστηρές διαδικασίες για τη διασφάλιση του απορρήτου και της εμπιστευτικότητας των στοιχείων.*

Με στόχο τη μέγιστη συμμετοχή ατόμων από όλες τις κατηγορίες αναπηρίας και χρονιών ή/και σπάνιων παθήσεων, η επιστημονική ομάδα του Παρατηρητηρίου θα είναι καθημερινά διαθέσιμη να καθοδηγεί και να υποστηρίζει τα άτομα που αντιμετωπίζουν δυσκολίες στην συμπλήρωση του ερωτηματολογίου.

**Με τη συμμετοχή σας στο «Τακτικό Βαρόμετρο» προσφέρετε πολύτιμη γνώση στο επιστημονικό έργο του Παρατηρητηρίου Θεμάτων Αναπηρίας και συμβάλλετε στην ενδυνάμωση και τεκμηρίωση των αιτημάτων του αναπηρικού κινήματος, ως προς την πρόσβαση στο θεμελιώδες δικαίωμα.**

*Για οποιαδήποτε πληροφορία ή υποστήριξη σχετική με τη συμμετοχή σας στην έρευνα επικοινωνήστε με την επιστημονική ομάδα του Παρατηρητηρίου Θεμάτων Αναπηρίας στο τηλέφωνο της ΕΣΑμεΑ: 210-9949837 και στα emails:* *observatory1@esaea.gr**,* *epeaek2@esaea.gr**,* *crpdobserve@esaea.gr*

**Περισσότερες πληροφορίες**: [paratiritirioanapirias.gr](http://paratiritirioanapirias.gr/), [esamea.gr](http://www.esamea.gr/) και [espa.gr](file:///C%3A%5CUsers%5Ctkatsani%5CAppData%5CLocal%5CMicrosoft%5CWindows%5CTemporary%20Internet%20Files%5CContent.Outlook%5C2ORLCPXB%5C%CE%95%CF%80%CE%AF%CF%83%CE%B7%CE%BC%CE%BF%CF%82%20%CE%B9%CF%83%CF%84%CF%8C%CF%84%CE%BF%CF%80%CE%BF%CF%82%20%CF%84%CE%BF%CF%85%20%CE%95%CE%A3%CE%A0%CE%91)

Η [Πράξη «Παρατηρητήριο Θεμάτων Αναπηρίας»](http://paratiritirioanapirias.gr/) συγχρηματοδοτείται από την Ελλάδα και την Ευρωπαϊκή Ένωση (Ευρωπαϊκό Κοινωνικό Ταμείο) στους Άξονες Προτεραιότητας: 1 «Συστημικές Παρεμβάσεις των θεσμών της αγοράς εργασίας και της πρόνοιας», 4 «Ανάπτυξη Ανθρώπινου Δυναμικού στην Περιφέρεια Στερεάς Ελλάδας» και 5 «Ανάπτυξη Ανθρώπινου Δυναμικού στην Περιφέρεια Νοτίου Αιγαίου» του [Επιχειρησιακού Προγράμματος «Ανάπτυξη Ανθρώπινου Δυναμικού, Εκπαίδευση και Διά Βίου Μάθηση 2014-2020»](https://www.espa.gr/el/pages/staticOPEpanadvm.aspx)